**BALATONCSICSÓ KÖZSÉG ÖNKORMÁNYZATA KÉPVISELŐ-TESTÜLETÉNEK**

**2/2020. (II.28.) önkormányzati rendelete**

**a falugondnoki szolgáltatásról**

Balatoncsicsó Község Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában és a szociális igazgatásról és szociális ellátásokról szóló 1993. évi III. törvény 60. § (4) bekezdésében meghatározott feladatkörében eljárva a következőket rendeli el:

**1. §**

(1) Balatoncsicsó Község Önkormányzata a települési hátrányok csökkentése, az életfeltételek javítása, a közszolgáltatásokhoz való hozzájutás elősegítése, a szociális alapellátások kiépítése, a kedvező gazdasági folyamatok elindítása, a települési funkciók bővítése, jobb életminőség elérése érdekében Falugondnoki Szolgálatot (továbbiakban: Szolgálat) működtet.

(2) A Szolgálat feladata, hogy

a) a rászorult személyek szállítási problémáját megoldja,

b) a külterületen élő lakosságot érintő információk gyűjtését és továbbítását biztosítsa, és

c) biztosítsa a helyi adottságokhoz és sajátosságokhoz igazodó egyéni és közösségi szintű igények kielégítését, valamint az önkormányzati munka segítését.

(3) A Szolgálat ellátásának személyi és tárgyi feltételeit Balatoncsicsó Község Önkormányzata biztosítja.

**2. §**

(1) A Szolgálat feladatait a falugondnok látja el, aki az önkormányzat alkalmazásában áll.

(2) A falugondok:

a) a gépkocsi vezetésére alkalmas, „B” kategóriájú jogosítvánnyal rendelkezik;

b) heti 40 órás munkaidőben, közalkalmazotti jogviszonyban dolgozik;

c) teljes körűen felel a rábízott gépkocsiért, továbbá egyéb vagyontárgyakért;

d) köteles menetlevelet vezetni, amelyen fel kell tüntetni a pontos dátumot, útvonalat, kilométeróra állást, szállított személyek nevét, valamint az elvégzett feladatokat;

e) a napi feladatok dokumentálására tevékenységnaplót vezet.

(3) A falugondnok felett a munkáltatói jogkört –a kinevezés és munkaviszony megszűnés kivételével- a polgármester gyakorolja.

(4) A falugondnoki szolgáltatást a falugondnok szabadsága, betegsége, egyéb igazolt távolmaradása esetén helyettesítéssel kell biztosítani. A falugondnok helyettesítéséről a polgármester gondoskodik.

(5) A falugondok feladatait a Képviselő-testület által jóváhagyott szakmai program szerint, munkaköri leírása alapján, valamint a polgármester utasításának megfelelően látja el.

**3. §**

(1) A falugondnok feladatainak ellátásához közlekedésre, személy- és áruszállításra alkalmas járművet kell biztosítani, mely magán jellegű célokra nem használható.

(2) A gépjármű üzemeltetésével összefüggő szabályokat a gépjármű üzemeltetési szabályzat tartalmazza.

**4. §**

 (1) A Szolgálat közvetlen, személyes szolgáltatások körébe tartozó alapfeladatai:

a) közreműködés az étkeztetésben,

b) közreműködés a házi segítségnyújtás biztosításában,

c) közreműködés a közösségi és szociális információk szolgáltatásában,

d) az egészségügyi ellátáshoz való hozzájutás biztosítása, így a zánkai és balatoncsicsói háziorvosi rendelésre szállítás, az egyéb egészségügyi intézménybe szállítás, a gyógyszerkiváltás és a gyógyászati segédeszközökhöz való hozzájutás biztosítása;

e) az óvodáskorú, iskoláskorú gyermekek szállítása óvodába, és az egyéb gyermekszállítás.

(2) A Szolgálat közvetlen, személyes szolgáltatásokon belüli, kiegészítő feladatai:

a) a közösségi, művelődési, sport- és szabadidős tevékenységek szervezése, segítése,

b) az egyéni hivatalos ügyek intézésének segítése, lakossági igények továbbítása,

c) az egyéb lakossági szolgáltatások, és egyéb szociális és gyermekjóléti alapszolgáltatások biztosításában való közreműködés.

(3) A Szolgálat önkormányzati feladatok megoldását segítő, közvetett szolgáltatásai:

a) ételszállítás önkormányzati intézménybe,

b) önkormányzati információk közvetítése a lakosság részére,

c) a falugondnoki szolgálat működtetésével kapcsolatos teendők ellátása.

(4) A falugondnoki feladatok részletezését a képviselő-testület által elfogadott szakmai program tartalmazza.

**5. §**

(1) A falugondnoknak elsősorban az alapellátáshoz kapcsolódó szolgáltatási feladatokat kell ellátnia. A többi kötelező feladatot úgy kell ellátni, hogy az az alapellátáshoz kapcsolódó feladatellátással ne ütközzön.

(2) Az egyéb szolgáltatási feladatokat csak akkor láthatja el, ha az a kötelező feladatok ellátását nem veszélyezteti.

(3) A kötelezően ellátandó feladatok rangsorolását a falugondnok végzi, a nem kötelező és kiegészítő feladatok tekintetében - amennyiben rangsorolni kell - a polgármester dönt.

(4) A falugondnoki szolgáltatás térítésmentes.

(5) A szolgáltatás igénybevétele önkéntes, az ellátást igénylő, vagy törvényes képviselőjének kérelmére történik. A kérelmet a falugondnokhoz kell benyújtani szóban vagy írásban.

**6. §**

Ez a rendelet a 2020. április 15. napján lép hatályba.

Balatoncsicsó, 2020. február 27.

 **Schumacher József dr. Rozgonyi Viktória**

 polgármester jegyző

**Kihirdetve: 2020. február 28.**

 **dr. Rozgonyi Viktória**

 jegyző